C Salt Cafe ห้องอาหารในโรงแรม Rayong Mariott Resort & Spa อยู่ชั้น2 ชั้นเดียวกับล็อบบี้ บริการบุฟเฟ่ต์อาหารเช้า จ-ศ 7:00-10:30 น. เสาร์อาทิตย์ 7:00-11:00 น. มื้อกลางวัน และมื้อเย็นแบบ a la carte ปิด 22:00 น. 

บุฟเฟ่ต์อาหารเช้าวันจันทร์ และวันอังคารเดือนตุลาคม ช่วง 8 โมงเช้า คนเต็มห้องอาหารจนต้องมานั่งในร้านขนมที่อยู่ติดกันด้านหน้า (พนักงานบริษัทมาสัมมนา และทัวร์นักท่องเที่ยวชาวจีน)

บริการอาหารเช้าหลากหลายละลานตา ได้แก่ อเมริกันเบรคฟาส พร้อมสารพัดไข่ แพนเค้ก วาฟเฟิลพร้อมแยมหลากหลาย ขาหมูสไลด์ โจ๊กและข้าวต้มกุ้ง ปลาหมึก เนื้อปลา หมูสับ ไก่สับ ก๋วยเตี๋ยวหมู ไก่ เนื้อ ข้าวผัด ก๋วยเตี๋ยวผัด ข้าวสวยกับกับข้าว ขนมจีบซาลาเปา อาหารอินเดีย ซุปมิโซะ สลัดใส่ขวดโหลน่ารัก แฮม บาโลน่า น้ำเต้าหู้พร้อมเครื่อง ปาท่องโก๋กับสังขยาใบเตย ขนมปังมากมาย นมหลายรส โยเกิร์ต ผลไม้ ชา กาแฟ และที่ชอบที่สุดคือ น้ำผลไม้นานาชนิด ทั้งแบบแยกกาก ปั่น คั้น ยกขบวนมาให้เลือกกันไม่หวาดไม่ไหว (บอกหมดหรือเปล่ายังไม่แน่ใจ เยอะจริง)

ชอบวาฟเฟิลแป้งนุ่มผิวด้านนอกกรุบๆ กินกับแยมมีผลสตอเบอรี่ และผลบลูเบอรี่เยอะดี หรือเอามาจิ้มสังขยาใบเตยก็หอมอร่อยดี และชอบไอเดียการบรรจุสลัดในขวดโหล ดูแปลกน่ารัก สะดวกดี มีให้เลือก 4 แบบ ชอบซีซ่าสลัด กินทั้งสองวันเลย

a la carte มื้อเย็น
- ขนมปังเสิร์ฟฟรี 
- พิซซ่า พนักงานเสิร์ฟให้ฟรีพิเศษ เนื่องจากรออาหารนาน เพราะมีกลุ่มทัวร์ชาวจีน
- สปาเก็ตตี้กุ้งผัดกระเทียมพริกแห้ง 350++ 
- ปลากระพงนึ่งมะนาว 490++
- ข้าวกระเพรากุ้งไข่ดาว 250++
- ข้าวเปล่า 50++
- น้ำแร่ Purra ขวด 1.5 ลิตร 150++

อาหารโดยรวมรสชาติดี ไม่เผ็ดมาก พิซซ่าแป้งบางกรอบอร่อย 

ราคามีบวกค่าบริการ 10% และภาษีมูลค่าเพิ่มอีก 7%

ร้านตกแต่งสวยงาม แต่มาชนกับกลุ่มทัวร์ชาวจีน จึงออกมานั่งด้านนอก ช่วงหัวค่ำมียุง ทางร้านมีสเปรย์ฉีดกันยุงให้บริการ

พนักงานทุกคนยิ้มแย้ม เอาใจใส่ ทักทาย ขอโทษ ขอบคุณ แม้ลูกค้าจะเยอะมาก บริการดี